13 Spenn då beltet om livet, ver vakne og budde i tanke og sinn! Set håpet fullt og fast til nåden de skal få når Jesus Kristus openberrar seg. 14 Som lydige born skal de ikkje lenger følgja dei lystene de levde etter den tid de var uvitande. 15 Han som kalla dykk, er heilag. Slik skal de òg vera heilage i all dykkar ferd. 16 For det står skrive: *De skal vera heilage, for eg er heilag.* 17 De påkallar Gud som far, han som ikkje gjer forskjell på folk, men dømmer kvar og ein etter det han har gjort. Då må de òg leva i gudsfrykt den tid de er her som framande.

    18 De veit at det ikkje var med forgjengelege ting som sølv eller gull
          de vart frikjøpte frå det tomme livet de overtok frå fedrane,

    19 det var med Kristi dyre blod,
          blodet av eit lam utan feil og lyte.

    20 Han var utpeika til dette før verda vart grunnlagd,
          og for dykkar skuld har han vorte openberra no i dei siste tider.

    21 Ved han er de komne til tru på Gud,
          som vekte Kristus opp frå dei døde og gav han herlegdom.
          Difor er trua dykkar òg von til Gud.
22 I lydnad mot sanninga har de reinsa sjela så de kan leva i ekte syskenkjærleik. Difor må de elska kvarandre inderleg av eit reint hjarte. 23 For de er fødde på nytt, ikkje av forgjengeleg sæd, men av uforgjengeleg, ved Guds levande ord som alltid varer ved. 24 For
           *alle menneske er som gras*
           *og all deira prakt som blomen i graset.*
           *Graset visnar, og blomen fell av,*

    25  *men Herrens ord varer til evig tid.*
Dette ordet er evangeliet som er forkynt for dykk.

1. Kva ligg det i uttrykket ”spenn beltet om livet”? Samanlikna vers 13 med Jesaja 11,5 Jeremia 1,17 og Lukas 12,35
2. Jesus åtvarar oss mange plassar i evangelia mot å falla i åndeleg søvn. Korleis kan me merka hos oss sjølve om dette er i ferd med å skje med oss?
3. ”Du er det du tenkjer”, var det ein som sa. Tankane våre vil alltid krinsa rundt det som er mest viktig for oss. Kva plass har Jesus Kristus og hans prosjekt i tankane dine?
4. Vers 13b er ein presis skildring av innhaldet i den kristne trua. Korleis kjem det fram at trua vår i røynda er ei framtidstru?
5. Kvifor er vona så viktig for oss menneske?
6. I Bibelen vil menneske sine lyster ofte stå i motsetning til Guds vilje. Kva lyster kan det vera?
7. Å vera heilag tyder å vera utskilt, innvigd og utrusta til teneste for Gud. Me er prestar. Det er eit faktum. Korleis ser eit heilagt liv ut? (sjå også vers 22)
8. Korleis grunngjev Peter at me som kristne må leva i gudsfrykt?
9. Kva inneber det å frykta Gud?
10. Me set stor pris på tanken om at me gjennom Jesu blod er kjøpt fri frå syndene våre. Men forløysinga går vidare enn dette. Me er også kjøpt fri frå eit **tomt liv**. Men korleis kan Peter seia at det ikkje-kristne livet er tomt når mange ikkje-kristne sjølv seier at dei lever veldig meiningsfulle liv?
11. Jesus legg stor vekt på at me skal elska kvarandre. I Johannes 13,34-35 gjev han læresveinane klar melding om dette. Kva fordeler meiner han at andre menneske vil ha av at kristne elskar kvarandre som søsken?
12. Størst av alt er kjærleiken, skriv Paulus i 1.Korintarbrev 13.
13. Etter at me er blitt frelste, startar ein prosess der me kontinuerleg let oss reinsa av Jesus. Det kallast **helging**. Kva er i følgje vers 22 målet for denne prosessen?
14. Peter elska Guds ord. Det reinsa sjela hans og liva han opp. Korleis kjem det fram i dei siste versa av teksten vår at Guds ord reinsar oss og gjev oss liv?
15. Tenk attende på ditt eige liv og finn episodar der du opplevde at Guds ord sette deg i fridom, løfta deg og liva deg opp. Fint om du kan vitna om det.
16. I Salme 102,5 les me om ein kristen som har ”gløymt å eta sitt brød”, dvs gløymt å ta til seg av Guds ord. Kva skjer med oss kristne når me ikkje lenger ”et vårt brød”?
17. Det einaste i oss av evig varigheit og verdi er det som Guds ord har skapt i oss. Korleis kjem dette fram i vers 24-25?